Lîm Tiat-soan

**Lîm Tiat-soan** (), sī Tâi-oân ê iá-kiû soán-chhiú, siú-pī ūi-tì sī gōa-iá-chhiú, bo̍k-chiân tī Tiong-hôa Chit-pāng Hù-pang Hān-chiòng hāu-le̍k, tī 2015 nî 6 goe̍h 29 kí-hêng ê Tiong-hôa Chit-pāng Soán-siù-hōe í tē-it-lûn tē-it-ūi hō͘ Gī-tāi Sai-gû kéng tio̍h, chiâⁿ-chò hit-tang ê soán-siù chiōng-goân, chìn-chêng bat hāu-le̍k kòe Bí-kok Chit-pāng Pho-sū-tùn Âng-boe̍h-á.

## Seng-gâi
Lîm Tiat-soan ê a-pah sī Kim-siâⁿ Kok-tiong chhân-kèng-tūi kàu-liān Lîm Hàn-sim, só͘-í i chū sè-hàn tio̍h chiap-siū chiâⁿ-chē sok-tō͘, nāi-le̍k ê hùn-liān, āu--lâi ji̍p-khì Chon̂g-ha̍k Kok-sió tha̍k-chheh. Kok-sió bat ji̍p-soán Bé-á Liân-bêng Tiong-hôa-tūi soán-chhiú, mā-sī koan-kun-tūi ê sêng-oân, kò-jîn tâu-chhut nn̄g-tiôⁿ kiù-oān sêng-kong, koh tī sài-sū lāi-té kah tūi-iú Tēⁿ Khái-bûn tè-chō "tan-tūi tan-kio̍k 2-ki móa-lúi hőng-bú-lańg" ê kì-lo̍k.

Aū-lâi i tha̍k Kim-siâⁿ Kok-tiong, a-pah sī ha̍k-hāu ê chhân-kèng-tūi kah iá-kiû-tūi kàu-liān, bat tī Tiong-sió-ha̍k Ūn-ton̄g-hōe tit-tio̍h 100 kong-chhioh cháu-pio kuan-kun. Lîm Tiat-soan tī kok-sió kah kok-tiong ê sî lońg sī kiû-tūi lāi-té ê chú-le̍k tâu-chhiú, kok-tiong siāng-kín ê kiû-sok thang kàu 137 kong-lí, bat tī chheng-siàu-pan̄g soán-poa̍t-sài tang-tiong chi̍t-ê-lan̂g tit-tio̍h tâu-chhiú-chióng, táⁿ-tiám-chióng, choân-lúi-táⁿ-chióng, tâu táⁿ lońg piáu-hiān kah chin hó, sī chok ū chiâm-le̍k ê kiû-oân.

Lîm Tiat-soan ko-tiong ji̍p-khì iá-kiû bêng-hāu Lâm-eng Siong-kang tha̍k-chheh, it-nî ê sî tio̍h tam-jīm kiû-tūi saⁿ-hoan, pēng-chhiáⁿ tī kok-chè iau-chhiáⁿ-sài tang-tiong tit-tio̍h táⁿ-tiám-on̂g. Aū--lâi tio̍h it-ti̍t siū-tio̍h kiû-thàm ê koan-chù, ko-tiong pit-gia̍p liáu-āu hō͘ Bí-kok Chit-pāng Pho-sū-tùn Âng-boe̍h-á í 40-bān Bí-kim ê chhiam-iok-kim ban̄g-lô, tī 2007 nî 6 goe̍h ka-bêng Bí-kok Chit-pāng.

### Bí-kok Chit-pāng
Lîm Tiat-soan tī 2008 nî 7 goe̍h 13 hőng soán chò Sió-liân-bêng Bī-lâi chi Chheⁿ Bêng-chheⁿ-sài MVP, pēng-chhiáⁿ koǹg-chhut nn̄g-hun ê hőng-bú-láng pang-chō͘ Sè-kài chi Chheⁿ Tūi phah-pāi Bí-kok chi Chheⁿ Tūi. I mā tī 2008 nî ji̍p-soán Hā-kùi Ò-ūn Tâi-oân Iá-kiû Tāi-piáu-tūi.

2011 nî 11 goe̍h 18, Lîm Tiat-soan chìn-ji̍p Pho-sū-tùn Âng-boe̍h-á ê 40-lâng miâ-toaⁿ.

2012 nî 4 goe̍h 14 in-ūi Pho-sū-tùn Âng-boe̍h-á tiong-gōa-iá-chhiú Jacoby Ellsbury keng-thâu tio̍h-siong, Lîm Tiat-soan chit-pan̄g seng-gâi thâu-chi̍t-pái khí--lih Bí-kok Chit-pan̄g Tāi-liân-bêng, chiâⁿ-chò Tâi-oân tē-8-ūi peh khí--lih Tāi-liân-bêng ê soán-chhiú, mā-sī Tâi-oân tē-3-ūi chiōⁿ Tāi-liân-bêng ê iá-chhiú kah tē-2-ūi gōa-iá-chhiú. Kâng-nî 5 goe̍h 22, tī Pho-sū-tùn Âng-boe̍h-á thâu-chi̍t-pái í sian-hoat sin-hūn chiōⁿ-tiôⁿ, pēng-chhiáⁿ khà-chhut an-táⁿ, chiâⁿ-chò tē-6-ūi tī Tāi-liân-bêng phah chhut an-táⁿ ê Tâi-oân soán-chhiú.

2012 nî 10 goe̍h hō͘ Pho-sū-tùn Âng-boe̍h-á sóa chhut 40-lâng miâ-toaⁿ, āu--lâi hō͘ Hiu-sū-tùn Thài-khong-jîn kéng cháu, khǹg ji̍p-khì 40-lâng miâ-toaⁿ, m̄-koh tī 12 goe̍h 20 sûi hō͘ Hiu-sū-tùn Thài-khong-jîn sóa chhut 40-lâng miâ-toaⁿ.

2013 nî 12 goe̍h 21 kah Tek-chiu Iû-khî-peng chhiam--loeh Sió-liân-bêng ha̍p-iok. Keh-nî 2 goe̍h, Iû-khî-peng soan-pò͘, Lîm Tiat-soan beh tī sin sài-kùi kái-liān tâu-chhiú. 2015 nî 1 goe̍h, hō͘ Iû-khî-peng sek-chhut.

2015 nî ka-ji̍p Ji̍t-pún to̍k-li̍p liân-bêng  (高知鬥犬), kâng-nî 6 goe̍h chham-ka Tiong-hôa Chit-pāng Kùi-tiong Soán-siù-hōe, tī tē-it-lûn tē-it-ūi hō͘ Gī-tāi Sai-gû chí-miâ, chiâⁿ-chò hit-tang ê soán-siù chiōng-goân.

### Tiong-hôa Chit-pāng
Lîm Tiat-soan ka-ji̍p Tiong-chit liáu-āu tī 2016 nî tit-tio̍h chòe-ka 10-jîn gōa-iá-chhiú, koh tī 2016 nî kàu 2019 nî liân-sòa 4-tang tit-tio̍h kim-chhiú-thò chióng.

2022 nî 7 goe̍h 23 tī Sin-tek Chhī-li̍p Iá-kiû-tiôⁿ chhut-sài, 4-kio̍k-hā tī chiap gōa-iá poe-kiû ê sî tio̍h-siong lo̍h-tiôⁿ, 28 hō Hù-pang Hān-chiòng koat-tēng hō͘ Lîm Tiat-soan chiap-siū chhiú-su̍t, ài hioh 8-kò͘-goe̍h.

2025 nî 9 goe̍h 12, soan-pò͘ beh tī kiû-kùi kiat-sok liáu-āu thè-hiu, ín-thè oa̍h-tan̄g ē tī keh-nî kí-pān.

## Te̍k-sû Sū-chek
* 2012 nî 5 goe̍h 21 tùi-chiàn Baltimore Orioles, tam-jīm sian-hoat chiàⁿ-gōa-iá-chhiú 9-hoan, tī 8-kio̍k-siāng khà-chhut Tāi-liân-ben̂g seng-gâi ê thâu-chi̍t-ki an-táⁿ.
* 2013 nî 6 goe̍h 15, tī Sió-liân-bêng 3A ê pí-sài, 9-kio̍k-siāng kiû-tūi 2:11 lo̍k-hō͘ chin chē, kàu-liān-thoân ūi-tio̍h siau-hòa pí-sài phài-chhut bô-chiōⁿ-tiôⁿ ê Lîm Tiat-soan chiōⁿ-tiôⁿ hō͘-oān, lo̍h-bóe Lîm Tiat-soan tâu 0.2-kio̍k, bô hőng khà-chhut an-táⁿ mā bô sit-hun.
* 2015 nî 8 goe̍h 15 tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân, bīn-tùi sian-hoat tâu-chhiú Lansford, koǹg-chhut chi̍t-ki móa-lúi hőng-bú-láng, m̄-nā sī i tī Tiong-hôa Chit-pan̄g seng-gâi ê thâu-chi̍t-ki hőng-bú-láng, mā sī thâu-chi̍t-ki an-táⁿ, chiâⁿ-chò Tiong-hôa Chit-pan̄g sú-siāng tē-jī-ūi thâu-chi̍t-ki an-táⁿ tio̍h sī móa-lúi hőng-bú-láng ê kiû-oân.
* 2018 nî 4 goe̍h 6 hō tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân tâu-chhiú Downs, in-ūi pó͘-chhiú Liāu Kiān-hù bô chiap tio̍h kiû piàn-sêng put-sú sa̋n-sín, jî-chhiáⁿ koh chiōⁿ jī-lúi, sī Tiong-chit thâu-chi̍t-pái hoat-seng.
* 2020 nî 10 goe̍h 16 tī Tâi-lâm Chhī-li̍p Iá-kiû-tiôⁿ tùi-chiàn Thóng-it 7-ELEVEn Sai, 6-kio̍k-hā Phoaⁿ Kia̍t-khái koǹg-chhut chi̍t-ki gōa-iá poe-kiû, tī poe kòe choân-lúi-táⁿ-piah ê sî hō͘ Lîm Tiat-soan chiap--khí-lâi, m̄-koh Lîm Tiat-soan chiap-tio̍h liáu-āu hiòng-chiân kiâⁿ kúi-pō͘ koh bô piáu-chêng, hō͘ ta̍k-ke lia̍h-chún sī chi̍t-ki hőng-bú-láng, Lîm Tiat-soan kā kiû ùi chhiú-thò lāi-té khe̍h chhut-lâi chhâi-phòaⁿ chiah kái phòaⁿ chiap-sat. Chit-kiû āu-lâi mā hō͘ Tāi-liân-bêng khǹg kàu koaⁿ-hong ban̄g-chām téng-koân.

## Cheng-gī
* 2017 nî 3 goe̍h, tī i ê bê-chiòng-ia̍h téng-koân hoat-bûn leh khoe tūi-iú Lîm Ek-choân siú-pī bô chek-ke̍k (hit-phiⁿ bûn āu-lâi í-keng san-tû), ín-hoat hong-pho kah kiû-bê ê thó-lūn.
* 2018 nî 7 goe̍h, kah tūi-iú chò-hóe kā Tiong-sìn Hiaⁿ-tī gōa-iá-chhiú Tân Chú-hô ő͘-ián-khek kái-pian chò phaíⁿ-siàng ê sû, pēng-chhiáⁿ hō͘ Hù-pang Hān-chiòng koaⁿ-hong Instagram khǹg tī hān-sî-á, ín-hoat ban̄g-lō͘ phoe-phêng, āu-lâi koaⁿ-hong Instagram sûi kā iáⁿ-phìⁿ thâi-tiāu, Hù-pang Hān-chiòng kiû-thoân mā má-siōng hoat-bûn hiàng Tiong-sìn Hiaⁿ-tī kiû-thoân kah Tân Chú-hô hōe-sit-lé.
* 2025 nî 3 goe̍h 16, tī jia̍t-sin-sài lāi-té khà-chhut pún-té sī an-táⁿ ê kiû, tān-sī in-ūi bô cháu-lúi hō͘ chiàⁿ-gōa-iá-chhiú thoân it-lúi hong-sat, hêng-sêng hán-tit khòaⁿ-tio̍h ê "9 thoân 3" chhut-kio̍k, ín-khí ban̄g-lō͘ ê thó-lūn.

## Keng-le̍k
* Tâi-lâm-chhī Tang-khu Chon̂g-ha̍k Kok-sió Siàu-pāng-tūi 
* Tâi-lâm-chhī Kim-siâⁿ Kok-tiong Chheng-siàu-pāng-tūi
* Tâi-lâm-chhī Lâm-eng Siong-kang Chheng-pāng-tūi
* Bí-kok Chit-pāng Pho-sū-tùn Âng-boe̍h-á
* Bí-kok Chit-pāng Hiu-sū-tùn Thài-khong-jîn
* Bí-kok Chit-pāng Tek-chiu Iû-khî-peng
* Ji̍t-pún to̍k-li̍p liân-bêng 
* Tiong-hôa Chit-pāng Gī-tāi Sai-gû (2015 nî 8 goe̍h 12－2016 nî 10 goe̍h 31)
* Tiong-hôa Chit-pāng Hù-pang Hān-chiòng (2016 nî 11 goe̍h 1 hō－2025 nî)
* Tiong-hôa Chit-pāng Hù-pang Hān-chiòng chō͘-lí kàu-liān (2025 nî－)

## Sêng-pāng Kok-chhiú Keng-le̍k
* 2008 nî Pak-kiaⁿ Ò-ūn iá-kiû Chòe-chiong Chu-keh Pâi-miâ-sài
* 2008 nî Pak-kiaⁿ Ò-ūn
* 2009 nî Sè-kài Iá-kiû Keng-tián-sài
* 2010 nî Chiu-chè-poe Iá-kiû-sài
* 2010 nî Tiong-kok Kńg-chiu A-ūn
* 2013 nî Sè-kài Iá-kiû Keng-tián-sài
* 2017 nî Sè-kài Iá-kiû Keng-tián-sài
* 2019 nî Sè-kài Iá-kiû 12-kiông Sài

## Chit-pāng Seng-gâi Sêng-chek
### Bí-kok Chit-pāng
* Sió-liân-bêng pêng-kin táⁿ-kek-lu̍t / chiōⁿ-lúi-lu̍t / tn̂g-táⁿ-lu̍t sī 0.253 / 0.349 / 0.339, lońg-chońg khà-chhut 690-ki an-táⁿ, kî-tiong 25-ki sī hőng-bú-láng.
* Sió-liân-bêng tâu-kiû kio̍k-sò͘ 14.0-kio̍k, 1-sèng 1-pāi, chū-chek-hun-lu̍t 5.14.

#### Tāi-liân-bêng

### Ji̍t-pún To̍k-li̍p Liân-bêng
* Pêng-kin táⁿ-kek-lu̍t / chiōⁿ-lúi-lu̍t / tn̂g-táⁿ-lu̍t sī 0.230 / 0.333 / 0.295, lońg-chońg khà-chhut 28-ki an-táⁿ, kî-tiong 2-ki sī hőng-bú-láng。

### Tiong-hôa Chit-pāng

## Chù-kha

## Chham-khó Chu-liāu

## Gōa-pō͘ Liân-kiat
* 
*